
	REPUBLIKA HRVATSKA
	DUBROVAČKO - NERETVANSKA ŽUPANIJA
	OPĆINA MLJET
                          Općinski načelnik



KLASA:	363-02/25 18-01/04
URBROJ:	2117-03/02-18-LD-01
Babino Polje, 	08.11.2018.

Temeljem članka 50. stavak 4. točka 1. Statuta Općine Mljet („Službeni glasnik Općine Mljet“ broj 1/18), Općinski načelnik Općine Mljet dana 08. studenog 2018. godine donosi slijedeći

Z A K LJ U Č A K
o utvrđivanju prijedloga Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama, te divljim životinjama
 (229/2018-PAO)

I.
Utvrđuje se prijedlog Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama, te divljim životinjama, i to:

„Na temelju članka 49. stavak 4., članka 41. stavak 5. i članka 62. stavak 5. Zakona o zaštiti životinja („Narodne novine“ broj: 102/17) i članka 33. stavak 1. točka 24. Statuta Općine Mljet („Službeni glasnik Općine Mljet“ broj 1/18), Općinsko vijeće Općine Mljet na svojoj ___ sjednici održanoj dana ___________ 2018. godine donijelo je slijedeću

O D L U K U
o uvjetima i načinu držanja kućnih ljubimaca i načinu postupanja s napuštenim
i izgubljenim životinjama, te divljim životinjama

I. OPĆE ODREDBE
Članak 1.
1) Ovom se Odlukom o uvjetima i načinu držanja kućnih ljubimaca i načinu postupanja s napuštenimi izgubljenim životinjama, te divljim životinjama (nastavno: Odluka) uređuju minimalni uvjeti i način držanja kućnih ljubimaca koje im njihovi posjednici moraju osigurati, način kontrole njihova razmnožavanja, te način postupanja s napuštenim i izgubljenim životinjama i način postupanja s divljim životinjama pronađenim izvan prirodnog staništa na području Općine Mljet (nastavno: Općine).

II. UVJETI I NAČIN DRŽANJA KUĆNIH LJUBIMACA
Članak 2.
1) Posjednik kućnog ljubimca obavezan je: 
1. Osigurati kućnim ljubimcima držanje u skladu s njihovim potrebama;
2. Psima osigurati prostor koji odgovara njihovoj veličini, te zaštitu od vremenskih neprilika i drugih nepovoljnih uvjeta za život;
3. Spriječiti bijeg i kretanje pasa po javnim površinama bez nadzora;
4. Na vidljivom mjestu postaviti oznaku koja upozorava da se u dvorištu nalazi pas, te osigurati ispravno zvono na ulaznim dvorišnim ili vrtnim vratima;
5. Pravodobno zatražiti veterinarsku pomoć, te osigurati zbrinjavanje i odgovarajuću njegu bolesnih i ozlijeđenih životinja;
6. Osigurati kućnim ljubimcima redovitu i pravilnu ishranu, te stalni pristup svježoj vodi za piće;
7. Redovito održavati čistim prostor u kojem borave kućni ljubimci i
8. Trajno sterilizirati kućnog ljubimca kao obavezni način kontrole razmnožavanja.

Članak 3.
1) Posjednik ne smije zanemarivati kućne ljubimce s obzirom na  njihovo zdravlje, smještaj, ishranu, njegu i ograničavati kretanje kućnim ljubimcima na način koji im uzrokuje, bol, patnju, ozljede ili strah.
2) Zabranjeno je:
1. Bacanje petardi ili drugih pirotehničkih sredstava na životinje;
2. Trčanje životinja privezanih uz motorno prijevozno sredstvo koje je u pokretu;
3. Držati pse trajno vezane ili ih trajno držati u prostorima ili dijelu dvorišta bez omogućavanja slobodnog kretanja izvan tog prostora;
4. Vezati pse, osim privremeno u iznimnim situacijama kada ograđivanje dijela dvorišta nije izvedivo, ali samo tako da se psu omogući kretanje u promjeru najmanje 5 metara, a sredstvo vezanja i ogrlica moraju biti od materijala koji psu ne nanose bol ili ozljede;
5. Trajno držanje kućnih ljubimaca na adresi različitoj od prebivališta posjednika osim kada je riječ o radnim psima koji čuvaju neki objekt ili imovinu, a posjednik im je obavezan osigurati svakodnevni nadzor i 
6. Držati kao kućne ljubimce opasne i potencijalno opasne životinjske vrste.
3) Posjednik pasa mora odgovarajućim odgojem i/ili školovanjem ili drugim mjerama u odnosu na držanje i kretanje pasa osigurati da životinja nije opasna za okolinu, s tim što pri odgoju pasa posjednik ne smije primjenjivati metode koje kod pasa mogu uzrokovati bol, ozljede, patnje ili strah.

Članak 4.
1) Držanje kućnih ljubimaca u zajedničkim prostorijama zgrada i dvorištima zgrada, kretanje kućnih ljubimaca zajedničkim dijelovima zgrada i dvorištima zgrada uz obavezu čišćenja tih prostorija i prostora koje onečiste kućni ljubimci, sporazumno utvrđuju suvlasnici zgrade.
2) Posjednik kućnih ljubimaca obavezan je držati ih tako da ne ometaju mir sustanara ili na drugi način ometaju kućni red stambene zgrade i stanara susjednih nekretnina.
3) Posjednik koji psa drži u stanu ili kući bez okućnice obavezan je psa svakodnevno izvoditi radi obavljanja nužde i zadovoljenja dnevnih fizičkih aktivnosti.

Članak 5.
1) Pse je dopušteno izvoditi na javne površine samo ako su označeni mikročipom i to na povodcu uz prisutnost i pod nadzorom posjednika.
2) Kretanje kućnih ljubimaca dopušteno je u prostorima i prostorijama javne namjene jedino uz dopuštenje vlasnika, odnosno korisnika prostora.
3) Kućnim ljubimcima zabranjeno je kretanje na dječjim igralištima, cvjetnjacima, neograđenim sportskim terenima, neograđenim dvorištima škola i vrtića, te na drugim mjestima gdje postoji opasnost ugrožavanja zdravstveno-higijenske sigurnosti i zdravlja ljudi, a bez dopuštenja vlasnika, odnosno korisnika prostora.
4) Posjednik kućnog ljubimca obavezan je pri njegovom izvođenju na javnu površinu nositi pribor za čišćenje i očistiti javnu površinu koju njegov kućni ljubimac onečisti.
5) Kućne ljubimce dopušteno je uvoditi u autobus lokalnog javnog prijevoza i brodskog prijevoza prema kopnu, odnosno drugim otocima.

Članak 6.
	1) Vlasnik opasnog psa mora ga držati u zatvorenom prostoru iz kojeg ne može pobjeći, a vrata u prostor dok se pas nalazi u njemu moraju biti zaključana.
	2) Na ulazu u prostor u kojem se nalazi opasan pas mora biti vidljivo istaknuto upozorenje: „OPASAN PAS“.
	3) Izvođenje opasnih pasa na javne površine dopušteno je isključivo s brnjicom na povodcu.
	4) Pri sumnji da li je riječ o opasnom psu, komunalni redar je ovlašten zatražiti na uvid od posjednika potvrdu kojom se potvrđuje da su nad psom provedene sve mjere propisane aktom o opasnim psima.

Članak 7.
	1) Postavljanje hranilišta za zajednice mačaka koje nemaju vlasnika dopušteno je na okućnicama zgrada u privatnom vlasništvu i na javnim površinama, osim područjima luka otvorenih za javni promet, u neposrednoj blizini groblja i na mjestima gdje se organizirano trguje ili uslužuje prehrambenim proizvodima.
	2) Hranilišta iz prethodnog stavka moraju biti udaljena od javne prometne površine najmanje 25 m, opremljena posudama za hranu i vodu za piće i redovito održavana u higijenskim uvjetima. 
	3) Građani i pravne osobe koje skrbe o hranilištu iz stavka 1. ovog članka obavezni su prijaviti udruzi za zaštitu životinja postojanje hranilišta i surađivati s tom udrugom u održavanju hranilišta, te osigurati trajnu sterilizaciju mačaka.
	4) Troškove trajne sterilizacije mačaka iz stavka 1. ovog članka podmiruje Općina.

Članak 8.
1) Zabranjen je uzgoj kućnih ljubimaca, osim ako je uzgoj prijavljen nadležnom ministarstvu i uzgajivač posjeduje rješenje nadležnog tijela.
	2) Posjednik je obavezan držati pod kontrolom razmnožavanje kućnih ljubimaca i spriječiti svako neregistrirano razmnožavanje.
	3) Kontrola razmnožavanja pasa i mačaka provodi se trajnom sterilizacijom i obavezna je na području Općine, osim ako je posjednik kućnog ljubimca osoba iz stavka 1. ovog članka.

III. NAČIN POSTUPANJA S IZGUBLJENIM I NAPUŠTENIM KUĆNIM LJUBIMCIMA
Članak 9.
1) Posjednik kućnog ljubimca mora u roku 3 dana od dana gubitka kućnog ljubimca prijaviti njegov nestanak otočnom skloništu za životinje ukoliko ono postoji, a u roku od 14 dana od dana gubitka psa veterinarskoj organizaciji ili ambulanti veterinarske prakse ovlaštene za vođenje Upisnika kućnih ljubimaca.
2) Ako u roku od 14 dana od dana objave podataka posjednik kućnog ljubimca ne podnese zahtjev za vraćanje kućnog ljubimca, sklonište postaje njegovim vlasnikom, te je može udomiti.
3) Posjednik izgubljenog kućnog ljubimca obavezan je nadoknaditi sve troškove i svaku štetu koju ovaj počini od trenutka nestanka do trenutka vraćanja posjedniku.

Članak 10.
	1) Nalaznik napuštenog ili izgubljenog kućnog ljubimca mora u roku od 3 dana od nalaska kućnog ljubimca obavijestiti otočno sklonište za napuštene životinje ukoliko ono postoji, osim ako je kućnog ljubimca u tom roku vratio posjedniku.
	2) Nalaznik napuštenog ili izgubljenog kućnog ljubimca mora pružiti kućnom ljubimcu odgovarajuću skrb do vraćanja posjedniku ili do smještanja u sklonište za napuštene životinje.
	3) Kućni ljubimac se ne smješta u sklonište ako se po njegovom nalasku može utvrditi njegov posjednik, te mu se kućni ljubimac odmah može vratiti.
	4) Troškove skloništa za pronađenog kućnog ljubimca na području Općine u sklonište podmiruje Općina.
	5) Posjednik kućnog ljubimca, koji se naknadno utvrdi, obavezan je nadoknaditi sve troškove i svaku štetu koju počini kućni ljubimac od nalaza do predaje posjedniku.
	6) Dok na području Općine ne postoji otočno sklonište nalaznik napuštenog ili izgubljenog kućnog ljubimca mora  mu u skladu sa svojim mogućnostima omogućiti odgovarajuću skrb i pokušati ga vratiti posjedniku.


IV. NAČIN POSTUPANJA S DIVLJIM ŽIVOTINJAMA PRONAĐENIM IZVAN
      PRIRODNOG STANIŠTA
Članak 11.
	1) Nalaznik divljači izvan lovišta i zaštićene divlje vrste obavezan je životinju u roku od 3 dana predati lovačkom društvu ili dugoj ovlaštenoj pravnoj ili fizičkoj osobi koja skrbi o divljači ili zaštićenim vrstama.

V. ZAŠTITA ŽIVOTINJA
Članak 12.
	1) Općina potiče razvoj svijesti svojih sugrađana, posebice mladih, o brizi i zaštiti životinja prigodnim edukacijskim mjerama, te surađuje s udrugama civilnog društva koje skrbe o zaštiti životinja.

Članak 13.
	1) Svatko tko ozlijedi ili primijeti ozlijeđenu ili bolesnu životinju obavezan joj je pružiti potrebnu pomoć, a kad to nije u mogućnosti sam učiniti, mora joj osigurati pružanje pomoći ovlaštene veterinarske organizacije.
	2) Ako nije moguće utvrditi tko je posjednik životinje, troškove pružanja potrebne pomoći ozlijeđenim i bolesnim životinjama zatečenim na području Općine podmirit će Općina, a ako se i kad se utvrdi posjednik ozlijeđene ili bolesne životinje, sve troškove snosi, odnosno nadoknađuje posjednik.

VI. POSEBNI OBLICI KORIŠTENJA ŽIVOTINJA
Članak 14.
	1) Zabranjeno je iskorištavanje životinja za sakupljanje donacija i prošnju, te njihovo izlaganje na javnim površinama, sajmovima, tržnicama i prigodnim manifestacijama.
	2) Zabranjeno je iskorištavanje životinja u zabavne ili druge svrhe, te prodavanje kućnih ljubimaca na javnim površinama, sajmovima, tržnicama i drugim otvorenim prostorima.

VII. KAZNENE ODREDBE
Članak 15.
	1) Novčanom kaznom u iznosu od 500,00 do 2.000,00 kn kaznit će se posjednik kućnog ljubimca, fizička ili pravna osoba ako:
1. Nije osigurao kućnom ljubimcu držanje u skladu s njegovim potrebama (članak 2. stavak 1. točka 1.);
2. Psu nije osigurao prostor za kretanje koji odgovara njegovoj veličini, te ga nije zaštitio od vremenskih neprilika i drugih nepovoljnih uvjeta života (članak 2. stavak 1. točka 2.);
3. Dopusti bijeg i kretanje pasa po javnim površinama bez nadzora (članak 2. stavak 1. točka 3.);
4. Nije na vidljivom mjestu postavio oznaku koja upozorava na psa i zvono na ulaznim dvorišnim ili vrtnim vratima (članak 2. stavak 1. točka 4.);
5. Nije pravodobno zatražio veterinarsku pomoć i osigurao zbrinjavanje i odgovarajuću njegu bolesnih i ozlijeđenih životinja (članak 2. stavak 1. točka 5.);
6. Nije osigurao kućnom ljubimcu redovitu i pravilnu ishranu i pristup svježoj vodi (članak 2. stavak 1. točka 6.);
7. Ne čisti i ne održava urednim prostor u kojem boravi kućni ljubimac (članak 2. stavak 1. točka 7.);
8. Baca petarde ili druga pirotehnička sredstva na životinje (članak 3. stavak 2. točka 1.);
9. Istrčava kućnog ljubimca vezanjem za motorno prijevozno sredstvo u pokretu (članak 3. stavak 2. točka 2.);
10. Drži psa vezanog protivno propisanim uvjetima ili u prostorima ili dijelu dvorišta bez onemogućavanja slobodnog kretanja izvan tog prostora (članak 3. stavak 2. točka 3.);
11. Veže psa protivno propisanim uvjetima (članak 3. stavak 2. točka 4.);
12. Ne osigura svakodnevni nadzor kućnog ljubimca (članak 3. stavak 2. točka 5.);
13. Nije odgovarajućim odgojem i/ili školovanjem ili drugim mjerama osigurao da pas u odnosu na držanje i kretanje nije opasan za okolinu (članak 3. stavak 3.);
14. Drži kućnog ljubimca na način koji ometa mir susjeda u višestambenoj zgradi ili na drugi način krši dogovoreni kućni red stambene zgrade i stanara okolnih nekretnina. (članak 4. stavak 1. i 2.);
15. Psa kojeg drži u stanu ili kući bez okućnice ne izvodi svakodnevno radi obavljanja nužde i zadovoljenja dnevnih fizičkih aktivnosti (članak 4. stavak 3.);
16. Psa izvodi na javne površine kad pas nije označen mikročipom i nije na povodcu i pod nadzorom posjednika (članak 5. stavak 1.);
17. Dopusti kretanje kućnih ljubimaca u prostorima javne namjene protivno dopuštenju vlasnika, odnosno korisnika (članak 5. stavak 2.);
18. Dopusti da se kućni ljubimac kreće slobodno ili na povodcu na dječjim igralištima, cvjetnjacima, neograđenim sportskim terenima, neograđenim dvorištima škola i vrtića, te na drugim mjestima gdje postoji opasnost ugrožavanja zdravstveno – higijenske sigurnosti i zdravlja ljudi (članak 5. stavak 3.);
19. Pri izvođenju kućnog ljubimca ne nosi pribor za čišćenje i ne očisti površinu koju njegov kućni ljubimac onečisti (članak 5. stavak 3.);
20. Ne dopusti ulazak kućnog ljubimca u autobus lokalnog javnog prijevoza ili brod prema kopnu ili drugom otoku (članak 5. stavak 4.);
21. Opasnog psa ne drži u zatvorenom prostoru iz kojeg ne može pobjeći, a vrata u prostor u kojem se nalazi nisu zaključana (članak 6. stavak 1.);
22. Na ulazu u prostor u kojem se nalazi opasan pas nije vidljivo istaknuto upozorenje „OPASAN PAS“ (članak 6. stavak 2.);
23. Izvodi opasnog psa na javne površine bez brnjice i/ili bez povodca (članak 6. stavak 3.);
24. Osniva hranilište za zajednice mačaka bez vlasnika protivno propisanim uvjetima (članak 7. stavak 1. - 3.);
25. Ne drži pod kontrolom razmnožavanje kućnih ljubimaca i ne spriječi svako neregistrirano razmnožavanje (članak 8. stavak 2.);
26. Ne provede mjeru trajne sterilizacije psa, odnosno mačke (članak 8. stavak 3.);
27. Posjednik životinje koji ne postupi u skladu s propisanim (članak 9. stavak 1.);
28. Nalaznik životinje koji ne postupi u skladu s propisanim (članak 10. stavak 1.);
29. Nalaznik divljači izvan lovišta ili zaštićene divlje vrste koji ne postupi u skladu s propisima (članak 11.);
30. Iskorištava životinje za sakupljanje donacija i prošnju ili ih izlaže na javnim površinama, sajmovima, tržnicama i slično (članak 15. stavak 1.) i
31. Prodaje kućne ljubimce na javnim površinama, sajmovima, tržnicama ili drugim prostorima koji ne zadovoljavaju prodaju kućnih ljubimaca (članak 15. stavak 2.).
2) Za prekršaj iz prethodnog stavka novčanom kaznom u iznosu od 1.000,00 kn kaznit će se odgovorna osoba u pravnoj osobi.

[bookmark: _GoBack]VIII. PRIJELAZNE I ZAVRŠNE ODREDBE
Članak 16.
1) Danom stupanja na snagu ove Odluke prestaje važiti Odluka o uvjetima i načinu držanja kućnih ljubimaca i načinu postupanja s napuštenim i izgubljenim životinjama („Službeni glasnik Općine Mljet“ broj 6/11).

Članak 17.
1) Ova Odluka stupa na snagu osmog dana od dana objave u „Službenom glasniku Općine Mljet“.“


II.
	Ovaj prijedlog upućuje se na donošenje Općinskom vijeću Općine Mljet.

III.
	Ovaj Zaključak stupa na snagu danom donošenja.



	DOSTAVITI:						Općinski načelnik:
1. Predsjednik OV-a
2. Registar akata					Đivo Market, dipl. ing.
3. Pismohrana	

